Papersnake/gushiwen huggingface dataset:
赠余樗年试院作
晁补之（宋代）

平生车轨周四方，结交童龀老相忘。
异哉余子久弥芳，吴人犹记称周郎。
河豚入网荻芽长，宜兴罨画烟水苍。
风雩春服真少狂，不愧戴崇升后堂。
横戈笔陈倒千枪，叔鸾独步禹出羌。
世儒胶扰何足臧，说食不救饥求粮。
瞥思振衣千仞冈，空林无人一绳床。
五车纯束不在旁，欲彻梯磴排空骧。
锺山春水绕城隍，从师不惮白笈装。
矢锋相触尘不扬，骊黄牡牝若灭亡。
子严主簿志不偿，厌见朱墨纷伧囊。
西风云日思帝乡，东华拜敕凫缀行，
黄昏阊阖飞骕骦。虚堂节侯变金商，
闭门蟋蟀鸣我房。吾君仁圣周成王，
屏驱虎豹开明光。山龙粉米杂青黄，
多儒可赞至治香。园檀山石岂荒凉，
潢污薀藻须豆觞。愿君与借羽翮翔，
贤书蚕列升未央。君如病鹘待秋霜，
牛衣未可悲王章。公朝道辟五达庄，
服襄按节缓勿忙。梦松生腹渠不祥，
莫车上舞应循墙。功成归饮沆瀣浆，
发机要若黄间张。
送元勋不伐侍亲之官泉南八首
李廌（宋代）

卷中识尽古来人，笔下文章日日新。
万里从亲海边县，要令南国见麒麟。
初春纪事
陆游（宋代）

窗棂无日影，庭树无风声，微云淡天宇，非阴亦非晴。
美哉丰年祥，入我屠苏觥。
父老亦共喜，驩言叩柴荆。
一饱已有期，惟当力春耕。
遣儿牧鸡豚，作社赛西成。
巫山庙上下数十里有乌鸢无数取食于行舟之上
苏轼（宋代）

群飞来去噪行人，得食无忧便可驯。
江上饥乌无足怪，野鹰何事亦频频。
晓发正定 其二
柏春（清代）

积霭空林外，遥山失翠微。铃声摇乱梦，帘影得朝晖。

溜疾水犹活，霜浓沙不飞。劳生尘鞅里，那息汉阴机。
海鹤翱翔为土官太守蒙三鹤贼
左国玑（明代）

三鹤巢滇南，不知几千载。雪羽点苍山，丹砂照云海。

偶尔随长风，蓬莱访玄宫。摩天纵羽翼，忽到夷门东。

我在东门抱关里，心似閒鸥弄烟水。羡尔高翔天地间，恨不同乘白云起。

燕山北上黄金台，春晴雨足花正开。归来定受仙都诀，为问长生养化胎。
题陈兄始鸣集
林希逸（宋代）

集编名甚雅，之子信吟徒。不是綦闻籁，应如惠据梧。

但令鸣中律，何用句成图。蝇蚓嗤时辈，能联石鼎无。
病中有怀
许继（明代）

微风散时雨，朱明气犹淑。林塘含馀清，密阴凝众绿。

幽人望不见，白云护深谷。何以舒病怀，看书不成读。
杏花天（杏花）
高观国（宋代）

玉坛消息春寒浅。露红玉、娇生靓艳。小怜鬓湿燕脂染。只隔粉墙相见。

花阴外、故宫梦远。想未识、莺莺燕燕。飘零翠径红千点。桃李春风已晚。
艮岳百咏 炼丹亭
李质（唐代）

药炉龙虎正交驰，五色云生固济泥。凡骨欲逃三万日，君王曾赐一刀圭。
始皇陵
罗隐（唐代）

荒堆无草树无枝，懒向行人问昔时。

六国英雄漫多事，到头徐福是男儿。
偈颂七十二首
释祖钦（宋代）

岸草青青得自由，等闲牵著便昂头。
通身露地一般白，莫是山前水牯牛。
过小金山怀东坡
郭棐（明代）

万簇烟花绕蛎墙，百年庙貌见风霜。仙台迥接丹城月，古树傍临玉井香。

想像立朝心磊落，从知弼主志轩昂。感时著论凌晁贾，对景谈诗拉李黄。

紫禁丝纶人艳羡，青苗章疏世推扬。独游琼海怀偏壮，追忆金莲事可伤。

赋献飓风欣得过，吟同明月幸知姜。百蛮沾化春流远，五岭奇观秋兴长。

困里悯穷犹破券，贬中思阙更回肠。投珠黎水时同惜，埋玉兰陵志莫偿。

遂有芳声传古迹，因成巍宇照朝阳。砌间荒草吟虫遍，祠上轻云过雁翔。

丽壁丹青犹闪铄，擎天松柏自葱苍。忠魂莫莫招难得，哀些悠悠恨未央。

地绕金山风浩荡，门窥沧海思汪洋。客怀正尔增惆怅，倚棹长歌赤壁章。
次韵米太初
王灼（宋代）

元知文采冠多邦，床下如今拜老庞。
短刃何能排贾垒，轻舠敢问绝潘江。
初闻毛颖衹供笑，退诵溪堂但乞降。
谁拟一台称二妙，如公才气本无双。
梅澥所赠柳春日复萌书此寄怀
金朝觐（清代）

垂丝袅袅拂风轻，犹忆殷勤唱渭城。当户可容栖小隐，眠春无计遣流莺。

黄金有色初分种，青眼看人感旧盟。树尚如斯何况我，三年拱把讵无情。
送吴悦游韶阳①
孟浩然（唐代）

五色怜凤雏，南飞适鹧鸪。楚人不相识，何处求椅梧。
去去日千里，茫茫天一隅。安能与斥鷃，决起但枪榆。
代人上李龙图并廉使致语十首 其九
释德洪（宋代）

无双自昔擅家声，春色都还细柳营。中的聊为万人杰，飞觥要使百壶倾。

三湘父老传风化，十郡儿童识姓名。武纬文经俱不乏，桑弧蓬矢见平生。
送杨辟秀才
欧阳修（宋代）

吾奇曾生者，始得之太学。
初谓独轩然，百鸟而一鹗。
既又得杨生，群兽出麟角。
乃知天下下，所识惭未博。
杨生初谁师，仁义而礼乐。
天姿朴且茂，美不待追琢。
始来读其文。如渴饮醴酪。
既坐即之谈，稍稍吐锋锷。
非唯富春秋，固已厚天爵。
有司选群材，绳墨困量度。
胡为谨毫分，而使遗磊落。
至宝异常珍，夜光惊把握。
骇者弃诸涂，窃拾充吾橐。
其於获二生，厥价玉一台。
嗟吾虽得之，气力独何弱。
帝阍启岩岩，欲献前复却。
遽令扁舟下，飘若吹霜箨。
世好竞辛咸，古味殊淡泊。
否泰理有时，惟穷见其确。
新雁过妆楼 再咏糊窗
陈维崧（清代）

几扇疏棂，玲珑处、檀笺粉茧糊成。夜来微雪，掩映更觉晶莹。

做就贮愁函梦地，生疏踏月拗花情。凭遮藏，偏被严飙，送到残更。

生平齑盐井臼，记欣然同听，败纸齐鸣。今番燠馆，无奈一倍凄清。

无聊拈毫弄墨，倩小字、斜行春蚓萦。閒题咏，把雪窗涴遍，何用通明。
许陆务观馆中海棠未与而诗来次韵
周必大（宋代）

莫嗔芳意太矜持，曾得三郎觱篥吹。
今日若无工部句，殷勤犹惜最残枝。
赞开明禅师
释咸杰（宋代）

江郎入定，乌巨开山。
林深路迥，火冷云寒。
道大不知谁辨的，帝王亲手付金襕。
花庵诗寄邵尧夫
司马光（宋代）

洛阳四时常有花，雨晴颜色秋更好。
谁能相与共此乐，坐对年华不知老。
题灵芬馆图
许乃济（清代）

分湖湖水到门清，短棹移家有鹤迎。偏解柔情为儿女，未妨傲骨见公卿。

能贫即是诗人福，下笔还妨后世名。铁笛红楼沈醉处，为谁肠断补新声。
丹棱杨子金
魏了翁（宋代）

气象古君子，渊源朝大夫。里门车下泽，客舍马青刍。

霜柏寒逾劲，庭荆老不枯。只愁儿返哺，不及见飞乌。
望远行·绣帏睡起
柳永（宋代）

绣帏睡起。残妆浅，无绪匀红补翠。藻井凝尘，金梯铺藓。寂寞凤楼十二。风絮纷纷，烟芜苒苒，永日画阑，沈吟独倚。望远行，南陌春残悄归骑。
凝睇。消遣离愁无计。但暗掷、金钗买醉。对好景、空饮香醪，争奈转添珠泪。待伊游冶归来，故故解放翠羽，轻裙重系。见纤腰围小，信人憔悴。
答王道之
王庭圭（宋代）

云门至死不惺惺，居士仍蹉半月程。未省梦中重说梦，醉来添酒几时醒。
别竹田
舒瞻（清代）

莫向风前折柳枝，柔条原不绾相思。人生难得惟知己，天下伤相是别离。

半载篝灯同听雨，何年把酒更论诗。西泠夜夜添新梦，多在烟江月上时。
和宗室干锥
黄公辅（明代）

谁氏声高武麓前，璇源毓派也多贤。河间自昔流光远，词赋于今大雅传。

欲览上林春色好，先看芸局笔花鲜。八纮力辟兔置阔，凤羽期觇彩蔚然。
菩萨蛮（腊梅）
韩元吉（宋代）

江南雪里花如玉。风流越样新装束。恰恰缕金裳。浓熏百和香。

分明篱菊艳。却作妆梅面。无处奈君何。一枝春更多。
送潘元寿
赵蕃（宋代）

丧乱违初载，飘零得晚交。
薰蒸厌糟麹，尘土困傍敲。
折柳分青带，赠兰开紫苞。
君行过怀玉，下有我衡茅。
日暮
张纲（宋代）

地偏车马静，门闭水云深。野艇收晴网，村舂续暮砧。

危肠逢酒怯，病骨畏寒侵。又见鸦归尽，谁赓梁甫吟。
重续丽人行
桑悦（明代）

洛阳三月春无主，桃花落尽清明雨。名园接叶暗栖烟，可教莺燕无言语。

陌头车骑何纷纷，顾盼似空游女群。柔情薄射伊水月，倦思怕领龙山云。

就中八姨最年少，上马临风殊窈窕。白日凄迷天暗垂，万姓游魂随一笑。

当时宰相名国忠，几回并辔朝真龙。绡裙六幅行委地，峡水拖入华清宫。

杜陵老翁惯饥饿，半生只对山妻卧。酸眼惊看绝世姿，错认九天元女堕。

此翁向后攒百忧，潼关战骨堆心头。始知昔日眼中见，宝钗银㔩皆干矛。

君不见巍巍文武开周国，削义降仁褒姒色。再观青史发长叹，丹脸双刀古无敌。
国师南岩诗
蔡如松（宋代）

七闽山秀江逾碧，俗知礼义亡奸慝。
贼潮何事率淮民，拥众南来稍蚕食。
椎埋却冢荒径里，醉饱呼天烂渔弋。
孽驹蹑迹逞神怪，河海波腾云泼墨。
门开启圣像双阙，台筑三清伴紫极。
一朝春燕飞入宫，九龙帐底生荆棘。
举宗屠肆血腥秽，骸骨无人坎坟域。
群凶睨目暗招邀，起火狐鸣乘月黑。
雪峰禅客汛遗种，物色漳川俄访得。
芦黄苇白秋负多，俗话辛酸语还塞。
易衣传入虎狼口，翻覆死生难可测。
至今尚余下辇处，巧作妖言相诞惑。
我曾亲到国师岩，父老颇能为记忆。
吐冤戟手骂从效，阴与群奸为羽翼。
孤僧逼将上车去，水石含悲空寂默。
唯有霜钟音韵清，破寒千里传消息。
和张子良
方凤（宋代）

寤寐溪山好，相过不厌频。
诗留曾宿客，月照乍归人。
率尔呼盘粲，凭谁辩主宾。
未须陈咫尺，高谊总秋旻。
鹊华桥 其二
弘历（清代）

大明岂是银河畔，何事居然驾鹊桥。秋月春风相较量，白榆应让柳千条。
翠微山居八首 其七
赵彦端（宋代）

炉中无火已多时，早起惟将一衲披。莫怪山僧常冷淡，夜深无处拾松枝。
日夕吟
林大钦（明代）

长空飞鸟没，孤云日暮还。流水本无意，秋容自远山。

我怀岁序感，散帙开心颜。览古意弥远，徘徊孤竹间。

勿问明日事，且逐今朝閒。向晚丘园寂，沉吟复闭关。
送黄任道歌 其二
王令（宋代）

敖耶学耶，为来往耶。衣之荼荼，冠膝膝耶。何进趋之舒，不若退走之速耶。

虽终不吾听兮，犹无贻我嗟。
拟寄雪平诸兄弟及叔侄辈 其二
张埴（宋代）

桑田成海海成田，迂阔重来每自怜。北道主人今似月，西江回首远如天。

青山千里复千里，白发一年多一年。渺渺西风吹薄袂，能于骨肉不凄然。
春游五首 其一
邵雍（宋代）

五岭梅花迎腊开，三川正月赏寒梅。相去万里先一月，始知春色从南来。

何人妙曲传羌笛，尽日清香落酒杯。料得天涯未归客，也应临此重徘徊。
阙题
陈堂（明代）

峡山寒影削飞来，璇玉潆洄古洞开。万叠芙蓉摇画幅，千秋霜洞锁楼台。

临风几想流觞兴，招隐何人授简才。涤尽红尘应不染，移文休勒碧山隈。
岁晏行
潘江（清代）

岁云暮矣日月除，今此不乐胡为乎？尝恐乐极悲即至，私家催负吏催租。

往岁人家馈酒肉，今年除日相向哭。荒田插禾禾无科，半饱将橐半马腹。

县官苛政复诛求，卖田完税无人收。爷娘妻子抱头泣，合家忍泪卖耕牛。

富家买牛牛价贱，贫家无牛为人佃。隔年乞得千铜钱，且贿吏胥免赴县。

赴县入衙谒长官，抢地呼天肉已剜。怒詈鞭笞遭捶辱，依旧追呼不少宽。

城中称贷如空谷，哭向黄昏投店屋。不及江陵县里囚，岁除犹得还家宿。
园中杂书四首 其二
张镃（宋代）

为要看花旋筑台，海棠犹未一分开。从今莫道晴时节，不是晴时也合来。
送日本国僧二首
释普济（宋代）

壁观胡僧入大梁，单传必死活人方。
至今此术遍天下，航少梯山空自忙。
大舶浮空驾浪来，顶门有眼未曾开。
南山虎口翻身出，日本生成一祸胎。
九锁山十咏
王易简（唐代）

绝壁中嵌空，秀石下插地。
缅怀玉局仙，於此冠盖萃。
云泉俨昨游，卉木遗古意。
青山日迎客，何者传姓字。
斯人千载名，揽胜乃余事。
感旧歌者
戴表元（宋代）

牡丹红豆艳春天，檀板朱丝锦色笺。
头白江南一尊酒，无人知是李龟年。
颂古六十二首 其六
释清远（宋代）

潦倒江湖上，竿头事可咍。一回浮子动，又是上钩来。
次韵斯远见梦有作六言二首
赵蕃（宋代）

白也江南逐客，少陵因梦成诗。
我亦移官衡岳，惊乌未有安枝。
夏日陪王君玉汎舟鉴湖
黄庚（元代）

波光万顷接天光，画舫归来载夕阳。
一棹湖心天不暑，万荷风裹满身香。
治圃
曹勋（宋代）

腰斧治小圃，朴樕久不省。
妒芽尽芟除，条达出秀整。
临津获梅株，蓓玉作寒炯。
三绕无所裁，留看横斜影。
旴士张季携所注三略访西山先生既跋其书余复
刘克庄（宋代）

千里从师细讲评，横渠昔亦谒高平。
自从受得中庸了，止说西铭不说兵。
雨足，晓立郡圃荷桥
杨万里（宋代）

郡池六月水方生，便有新荷贴水轻。
雨後独来无个事，闲听啼鸟语升平。
日铸茶歌呈杨大尹芄若
田榕（清代）

越中茶品尚日铸，稽山采摘谷雨前。土人揉焙出新意，喷薄兰雪尘埃蠲。

品题不负六一语，诗句亦人龟堂传。封题白泥印赤印，包里青箬驰江船。

风炉石铫趣煎爚，口未得到心先怜。鼓浪圆或疑蟹眼，翻匙大可如榆钱。

姜盐未敢如琐屑，疱湢况不邻腥膻。色香兼胜味亦绝，如㔢比拟嗟何偏。

定州花磁琢红玉，一啜意气凌飞仙。垂杨踠地绿于染，桃花照眼红欲然。

凭君莫谩杀风景，更持清醑开琼筵。
次韵义乌贾养晦元夕书怀
陈著（宋代）

新得新晴纵夜游，纱笼喝道肯迟留。
风流买市皆如愿，雪艳歌筵总莫愁。
不放晴光半分过，亦知人世一沤浮。
星星镫火须臾事，何似长看素月流。
江神子·恨别
苏轼（宋代）

天涯流落思无穷！既相逢，却匆匆。携手佳人，和泪折残红。为问东风余几许？春纵在，与谁同！
隋堤三月水溶溶。背归鸿，去吴中。回首彭城，清泗与淮通。欲寄相思千点泪，流不到，楚江东。(欲寄 一作：寄我)
和胡景云白玉心黄金泪二歌 其二
李序（元代）

长相思，□一方。仰天望明月，流泪何浪浪。西方白帝金为质，赐我瞳人外如漆。

酸心烈烈不可支，火起灵台铸成液。为君洒向别时衣，一弹双指如星飞。

为君写作加餐字，千载光辉犹不死。古来结交须黄金，眼中流出交更深。

斑斑痕迹明镜小，镜中照我相思心。明珠只买蛾眉女，空使□人泪如雨。
饮后夜醒
白居易（唐代）

黄昏饮散归来卧，夜半人扶强起行。枕上酒容和睡醒，

楼前海月伴潮生。将归梁燕还重宿，欲灭窗灯却复明。

直至晓来犹妄想，耳中如有管弦声。
拟古宫词二十首 其九
黄省曾（明代）

寒食今朝杨柳边，綵绳排缚竖鞦韆。纤腰两两云中耸，嬴得君王呼半仙。
六月三日赴周南翁之招时芳洲留梅山堂述行实仆与观焉临别以高山流水四字分韵约仲退同赋瑞得山字
徐瑞（宋代）

人事恒有数，一聚百阻难。朅来集斯堂，主客俱萧閒。

明公图不朽，盘礴笔墨间。诹求逮耆耄，采录及蒯菅。

论述本至公，不待润与删。居然是传信，可但起浇顽。

古今文章家，我粗窥一斑。兹事未易言，千载有相关。

周旋得所愿，欣快忘幽孱。炎尘屏四野，清风洗沈瘝。

佳兴殊未极，延缘念当还。呼童夙严驾，东明映青山。
春雨早雷
张说（唐代）

东北春风至，飘飘带雨来。
拂黄先变柳，点素早惊梅。
树蔼悬书先，烟含作赋台。
河鱼未上冻，江蛰已闻雷。
美人宵梦著，金屏曙不开。
无缘一启齿，空酌万年杯。
夜梦家君晓起得家书时家君已得请还乡
程敏政（明代）

梦接庭闱语未阑，晓来南雁寄书还。平安字抵千金价，晚节功成九仞山。

窃禄尚堪供薄养，远游何日奉尊颜。遥知两弟称觞处，綵服应留一副閒。
秋夜有怀寄杨大使
魏时敏（明代）

孤馆凉风发，长天白雁过。旅魂秋易断，乡思夜偏多。

野旷云连树，江寒月浸波。不知扬子宅，秋兴近如何。
颂十玄谈·心印
释印肃（宋代）

将喻红炉火裹莲，精金百煅转光鲜。
居尘不染随宜用，始觉松风解说禅。
次韵赵季茂寄诗
岳珂（宋代）

蒹葭道阻长，人在水中央。
鸿笔写秋思，骊珠比夜光。
律严诗格壮，钤度置邮忙。
钜轴注银水，欲题无汉阳。
泊湘口二妃庙是潇湘二水会处
吴光（宋代）

泛楫楚江曲，辍棹潇湘涯。天水互澄廓，矧逢清秋时。

霜明沙渚净，露寒岸草滋。芳蘅被长薄，修篁映素漪。

月华临夜空，青山窈多姿。帝子渺何许，㛹娟远水湄。

逶靡回翠旌，仿佛骖文狸。苍梧白云去，洞庭丹枫衰。

美人期不还，日落愁参差。眷彼湘竹吟，踌躇有馀悲。
宫词 其六
赵佶（宋代）

灵犀点点透成花，异域珍奇自可嘉。因制芙蓉杯几样，通纹澄彻滟流霞。
水仙花限冰字
六十七（清代）

凌波仙子世同称，琼岛芳姿未敢凭。香与春风相应接，神将秋水共清澄。

玻璃案上金千点，玳瑁筵前玉几层。不许纤埃侵皓素，檀心夜月一壶冰。
落花短吟
邵雍（宋代）

满园桃李正离披，更被狂风作意吹。
长是忧愁初谢处，却须思念未开时。
奈何红艳易消歇，不似青阴少改移。
九十日春都去尽，樽前安忍更颦眉。
春燕 其一
何震彝（清代）

空庭微雨湿吟魂，海燕双飞昼掩门。绮栋初营新垒样，玳梁犹识旧巢痕。

愁生江北垂杨岸，梦绕辽西落叶村。日向名园览花事，故关乡思更何论。
头陀寺观王简栖碑有感
陆游（宋代）

舟车如织喜身闲，独访遗碑草棘间。
世远空惊阅陵谷，文浮未可敌江山。
老僧西逝新成塔，旧守东归正掩关。
笑我驱驰竟安往，夕阳飞鸟亦知还。
偈颂五首
释亮（宋代）

八十老婆心已灰，强颜抹娄与涂蚽。
自知潦倒无羞耻，遇兴何妨舞一回。
雪意方浓复作雨
范成大（宋代）

拟看飞花阵，翻成建水声。
雨吾宁不识，雪汝几时成。
三白从今卜，千仓待此盈。
黄云如有意，青女莫无情。
梅花三首 其二
朱松（宋代）

江梅凌厉千花上，一笑春风我有诗。白鹤老仙三叠曲，何人得法是横枝。
杂曲歌辞。伤歌行
张籍（唐代）

黄门诏下促收捕，京兆君系御史府。出门无复部曲随，

亲戚相逢不容语。辞成谪尉南海州，受命不得须臾留。

身著青衫骑恶马，东门之东无送者。邮夫防吏急喧驱，

往往惊堕马蹄下。长安里中荒大宅，朱门已除十二戟。

高堂舞榭锁管弦，美人遥望西南天。
题刘练师屋壁
胡寅（宋代）

谁言无路出尘氛，丹灶初闻一语真。
窗外未堆千嶂玉，坐中先盎一壶春。
溪上小雨
陆游（宋代）

我是人间自在人，江湖处处可垂纶。
扫空紫陌红尘梦，收得烟蓑雨笠身。
青阳歌
林大春（明代）

君不见青阳之音高入云，飞扬直上凌苍旻。低者沉吟落九渊，微茫断续如轻烟。

高下疾徐中音节，流商激徵鸣清角。但看闪闪雕梁绕，不觉悠悠彩云歇。

我家童子六七人，学之为能得其真。中有二子称奇特，低眉度曲如有神。

一颦一唱令人老，高台夜半千人吼。问谁传者曰宋生，生身况出金陵道。

少年即向五陵游，北走碣石南并州。将军帐下舞长剑，学士堂前歌白头。

一朝却从南海渡，时人乍见还惊顾。唯有老夫爱新声，故令群儿齐学步。

学步是耶非，云胡忽告归。江山千里隔，浩荡知音稀。

群儿空记来时调，嗟尔去后畴相依。君不见五湖四海皆奇迹，五侯七贵多门客。

夜夜歌钟动四邻，岂无达者长相忆。又不见青阳之歌歌烂漫，听来不觉神光焕。

人生得意须遇知，不独文章与仕宦。
题春宫倦绣两图二首 其二
陈旅（元代）

绿树垂垂护宝阑，床头翠帕羃双鸾。阿鬟可是无情思，又见春风到牡丹。
莘夫再用前韵作诗谢余过其居复用韵答之
赵蕃（宋代）

盐车骥服驾罢牛，政使斯人此佐州。
大策本收经济用，三年何有课程留。
爱其义重云天薄，怜我诗穷肺腑搜。
子见悬知问何似，为言归决梦成游。
朝回
刘攽（宋代）

朝回还闭户，讲彻复观书。重禄争消得，微躯且自如。

俗情矜不及，生理付无馀。寂嘿怀张挚，淹留苦魏渠。
送王求柬之寺丞归戎州
冯山（宋代）

喜作送君诗，戎南人物稀。文章詹首变，锦绣助先归。

门卷容高盖，江山照綵衣。不须攻错节，雕鹗自横飞。
芹斋诗
林光朝（宋代）

春风芹下足迟留，白鸟平田忆旧游。
说尽轩裳还过眼，读残书卷复从头。
偶逢隐几何须问，不到投簪便拟休。
平世声名如皦日，欲将何地置巢由。
相和歌辞。采莲曲二首
鲍溶（唐代）

弄舟朅来南塘水，荷叶映身摘莲子。暑衣清净鸳鸯喜，

作浪舞莲惊不起。殷勤护惜纤纤指，水菱初熟多新刺。

采莲朅来水无风，莲潭如镜松如龙。夏衫短袖交斜红，

艳歌笑斗新芙蓉，戏鱼住听莲莲东。
七月十六夜海上看月二首 其二
乃贤（元代）

征人七月度榆关，貂鼠裁衣尚怯寒。不信江南今夜月，有人挥扇著冰纨。
和中夏清虚堂
韦骧（宋代）

碧玉阑干白石除，虚堂潇洒聚书图。窗明昼可窥蚊睫，檐静时书噪雀雏。

凉吹东南生砌竹，繁阴朝夕在庭梧。主人襟量清如水，此段幽佳称得无。
句
罗虬（唐代）

雪中放马朝寻迹，云外闻鸿夜射声。

龙鳞柳弱垂朝露，麈尾松高挥夜风。猿隔乱云啼暮岭，雁和微雨下寒湖。

夜渡酒酣千顷月，昼楼棋罢一窗山。
题赵魏公幼舆丘壑图二首 其二
宇文公谅（元代）

小斋松雪对青山，波上閒鸥自往还。文采风流今不见，空馀粉墨落人间。
题慎郡王田盘山色图十六帧静寄山庄 其九 中盘
弘历（清代）

盘谷实有三，中盘为最幽。我曾坐松下，几度沿溪流。

契理在寸心，旷观足千秋。长啸万壑空，仿佛晤田畴。
题家藏二画 二龙
楼钥（宋代）

老龙卧海沙，觉来未欠伸。珠光发海底，闯然目有神。

画龙不画全，必杂烟与云。此龙未尝动，具见爪与鳞。

一龙望见之，争心生怒嗔。奋迅勇欲前，便尔云满身。

不知出谁笔，定非尘中人。若非亲见之，何由写其真。

云涛方汹涌，恍若渺无津。为霖会有时，正尔良苦辛。

乃知青云高，不如寂寞滨。深虞或飞去，十袭聊自珍。
寄仲微杜丈
周孚（宋代）

小雨催春杏半红，转头庭户已秋风。刘桢昔病虽差愈，侯喜今诗竟未工。

瘦马羸僮还自笑，绿尊黄菊定谁同。十年塞耳人间语，剩欲从公一破聋。
糟丘歌寄东生弟
俞耀（清代）

人间不筑黄金台，天上不修白玉楼。腹中文字半磨灭，化为酒气成糟丘。

我欲死埋其侧生与之游，不醉亦醉不愁亦愁。光阴一掷几千载，吾将老死无春秋。

不知人间天上，何处可以长居而久留。愿假东来鹤，为我西飞招子由。

茫茫江汉表，荡月乘虚舟。江汉滔滔去何驶，汝驾长风好来此。

一杯涤尽胸中尘，共卧糟丘万古春。
木兰花慢
张枢（元代）

歌尘凝燕叠，又软语、在雕梁。记剪烛调弦，翻香校谱，学品伊凉。屏山梦云正暖，放东风、卷雨入巫阳。金冷红条孔雀，翠间彩结鸳鸯。银缸。焰冷小兰房。夜悄怯更长。待采叶题诗，含情赠远，烟水茫茫。春妍尚如旧否，料啼痕、暗里浥红妆。须觅流莺寄语，为谁老却刘郎。
奉使江左读同官萧显之西湖行记因题其后
王竞（金朝）

云烟浓淡费临摹，行记看来即画图。云梦不妨吞八九，笔头滴水了西湖。
次秀野泛沧波馆至赤石观刈早稻韵
朱熹（宋代）

绿云黄半武夷乡，碧水萦纡一带长。闻道放船飞皂盖，定知行酒载红裳。

棹讴如贺丰年信，乐饮闲酬此日凉。禾忝谁言不阳艳，晚炊流咏有馀香。
除夜
杨公远（宋代）

檐溜声中送旧年，团圞笑语不成眠。
忽惊雷吼三更后，始司春成半月前。
桃板欲题诗未稳，灯花频结兆开先。
明朝贺客无祗待，汲水煎茶当酒传。
句 其三
晁补之（宋代）

山色不违人，嵌满千家窗。
次韵江朝宗梅花 其一
高文虎（宋代）

新新数点照疏篱，又折今生第一枝。只为知心无著处，雪中独立最多时。
东郡怀古二首·阳给事
李德裕（唐代）

宋氏远家左，豺狼满中州。阳君守滑台，终古垂英猷。
数仞城既毁，万夫心莫留。跳身入飞镞，免胄临霜矛。
毕命在旗下，僵尸横道周。义风激河汴，壮气沦山丘。
嗟尔抱忠烈，古来谁与俦。就烹感汉使，握节悲阳秋。
颜子缀清藻，铿然如素璆。徘徊望故垒，尚想精魂游。
禁火日（第七句缺一字）
温庭筠（唐代）

骀荡清明日，储胥小苑东。舞衫萱草绿，春鬓杏花红。
马辔轻衔雪，车衣弱向风。□愁闻百舌，残睡正朦胧。
临平舟中
冯元锡（清代）

一带莎堤叠石斜，傍峰临水有人家。旧圈屋壁多编竹，新辟山人为种茶。

岸阔轻帆同鸟疾，林深高寺有云遮。扁舟领略汀洲趣，间看晴蜒集藕花。
晚起
陆游（宋代）

卖剑捐书绝世缘，掩关高枕送流年。
久从道士学踵息，谁管门生嘲腹便。
化蝶飞时嗟昨梦，睡蛇去後喜安眠。
欠伸看起东窗日，也似金銮过八砖。
望夫石
郭祥正（宋代）

帆去帆来人不识，岁岁年年望无极。夕阳欲尽洲渚昏，犹见天门一双碧。
菩萨蛮·春波软荡红楼水
吴锡麒（清代）

春波软荡红楼水，多时不放莺儿起。一样夕阳天，留寒待禁烟。
已是人消瘦，只此情依旧。可奈别离何，明朝杨柳多。
承闻诏迎圣母太妃还宫 其一
边贡（明代）

兆启封邦日，图开继统春。汉南王化远，天下母仪新。

侍寝随宫眷，留行聚国人。嗣皇敦孝理，瞻望黼衣频。
用坡仙梅花十韵·探梅
刘黻（宋代）

只办茶杯与酒尊，山中寒日易黄昏。
今年闰月迟消息，枉费清宵几梦魂。
次韵秋兴
姚孝锡（宋代）

老畏年光速，愁添旅梦多。
西风著梧竹，归思入烟波。
夜永凭诗遣，颜衰得酒和。
故溪千树柳，谁复晒渔蓑。
晓发王家营
顾翰（清代）

郎当郎当听铃驮，前者唱于后者和。出门晓月白涨天，片片霜华如雪大。

敝裘一领薄于纸，有似窗楞风刮破。已恨无丝自缠缚，还愁作米供颠簸。

戍楼宿火明瓦镫，饼肆湿烟生土锉。却忆向时真懒惰，花影半床人尚卧。

醒来欹枕睡昵书，妇子晨炊煮香糯。我家虽无田负郭，草草离家计真左。

傥云奔走为饥驱，逆旅何尝少寒饿。
家居喜袁芳洲相过赋此为赠三首 其二
唐顺之（明代）

忆昔曾同念庵子，岁寒访汝深雪边。别开闲馆屏人语，不解朝衣藉草眠。

琴意相传中散后，玄言每到漆园前。正是江东暮云处，再逢携手一凄然。
水调歌头·尧历庆良月
佚名（宋代）

尧历庆良月，嶰管换新冬。玉成西爽，五云拂晓画楼东。人指谢家庭砌，眼底猗兰奕叶，特地茁新丛。不是善根种，争得占春风。步鹏程，名虎榜，早收功。建安衣钵，定知他日属奇童。且说而今胜事，珠履三千称贺，相对醉颜红。拜贺无他语，相庆黑头公。
句
张载（魏晋）

春菰牙露翠，水荇叶连青。
震泽行
顾禧（宋代）

襟吴控越莽无幅，绿涛漂磕青山蹙。
水底隆隆晴亦雷，鲸鲵凭之鸠其族。
大者为蛟不为蛤，吐光便欲凌日月。
地纬夜拆霜镜枯，触山飞沫天地白。
芳饵频施巧不吞，云输雾委长儿孙。
撼岳吞般逞大力，日月已堕爝火尊。
昨闻渔人谋其曹，整罩施网瀰江皋。
药程倾湖湖不流，涸智殚技将安逃。
蛟子虾孙泣如雨，沈虎泅鹿惨无语。
吁嗟河伯灵何存，鸣鼓聚市遂若此。
就中大鱼最有神，夜入深宫控紫宸。
竭泽而来拂帝意，浩荡乾坤雨露新。
千秋万岁颂乃公，鳄鲸无所施其雄。
延津灌莽饮大泽，鱼安于下鸟翔空。
君不见然犀烧燕水族寒，咫尺之水多危澜。
活女诲女恩无极，枯鱼何事泣河干。
和安中上蓝横泉井
刘弇（宋代）

谁割银潢下甃中，更闻南北豁相通。穷妖本作终身计，千古翻成勿幕功。
壬子九月八日同范长倩朱君采董遐周西湖泛舟次遐周韵
董其昌（明代）

花源神界敞，香海沃焦浮。得似钟期赏，相将范蠡舟。

捲帘延远岫，催榜度飞楼。有客恒冠鹖，诸君颇下鸥。

节逢青女候，人尽墨卿流。梅屿宁回驾，渔庄可借筹。

调刁闻爽籁，欸乃间清讴。繁露频摇笔，行云逐啭喉。

醁醽中圣趣，篱落野夫谋。钟寂莲花土，灯疏杜若洲。

亦知秋凛在，多为夕佳留。欲续龙山会，唯须秉烛游。
哭公素 其二
司马光（宋代）

丹旌倚輤车，荣辱尽虚无。半道骅骝顿，先秋兰雨枯。

儿痴才过龀，亲老不胜扶。家事今萧瑟，宁将未第殊。
和人见赠四首 其四
曹勋（宋代）

白玉芳醪何所似，仙人掌冷下金盘。青衫汉殿人将老，应酌清醇拟旧欢。
凌歊台
杜耒（宋代）

几年听客话凌歊，不似台边目力遥。
千古江山犹昨日，六宫歌力自前朝。
苔碑有字多漫灭，野寺无僧转寂寥。
碧聚双蛾愁不敛，阑干落照重魂消。
舟泊太湖
李颙（明代）

旋经义兴境，顿棹石兰渚。
震泽为何在，今惟太湖浦。
圆经萦五百，盼目盼无睹。
高天淼著岸。长津杂如缕。
窈窕寻湾碕，迢递望峦屿。
惊飙扬飞湍，浮霄漾悬岨。
轻禽翔云汉，游鳞憩中浒。
暗霭天时阴，嶢岧舟航舞。
冯河安可狥，静观戒行旅。
国史龙图侍郎宋次道挽辞五首
苏颂（宋代）

接武由童冠，论年并巳庚。
切磨三友益，终始一交情。
少别才经夏，何言遂隔生。
空深寝门恸，不见繐帷旌。
古禅人乞语
释亮（宋代）

底事完全亘古今，何劳特地偏参寻。
草鞋蹋破知端的，悔涉山川恨转深。
句
释希昼（宋代）

风泉旧听僧窗改，云穴曾行鸟径残。
送陶季之潞州
王士祯（清代）

先生昔日登武夷，铁船峰头看弈棋。中冠离支三百颗，酒酣自弈轻红肌。

峰头烂睡忘甲子，坐笑曾孙生白髭。张帆伐鼓下黄鹤，欲滥三湘穷九疑。

披襟兰台发高唱，快哉不辨风雄雌。平生名岳屐齿遍，风尘京雒嗟衣缁。

投我奇文浩千顷，蛟龙大泽缠躨跜。谓我四海一知己，譬若庄休从惠施。

高斋茗饮坐清昼，风炉活火分枪旗。我时无事似犀首，酒鳞浮动银留犁。

丰台红药花照眼，骊驹忽告将西驰。壮心犹作骥伏枥，适志无如泥曳龟。

我闻上党天下脊，当年潜邸传临淄。飞龙荒宫没烟莽，断碣仿佛开元词。

纷纷梁晋夹河战，鸦儿万骑陈军麾。锦囊负矢盛意气，歌声慷慨留三垂。

时平不用弓箭手，空老昭义千熊罴。战场下马问亭长，鬼磷飒飒寒飙吹。

君家草堂临射陂，门前五柳藏东篱。何时单舸径归去，北窗高枕谈黄义。
晚眺
徐熙珍（清代）

倦鸟飞还日已斜，残霞绮丽映窗纱。停针无事搴帘坐，閒看游鱼唼水花。
虞美人
韩纯玉（明代）

一帘花影春风夜，月到蔷薇架。绮疏一半晚犹开，只为画梁双燕、未归来。

挑灯约莫黄昏过，犹自薰香坐。星河耿耿傍阑干。

留取小窗相对、晚妆残。
减字木兰花（登望韵亭）
向子諲（宋代）

两峰对起。象阙端门云雾里。千嶂排空。虎节龙旂指顾中。

箫韶妙曲。我试与听音韵足。借问谁传。松上清风石上泉。
戏赠弹筝小妓
洪朋（宋代）

小鬟弹啄木，写出林间曲。空闻剥啄声，虚堂耿华烛。
中原民谣 过沃州
周麟之（宋代）

过沃州，停车听我遗民讴。兹为名邦古赵地，皇家得姓基鸿休。

自胡杂居民在鼎，民心不改千年并。一日天开神火流，祥光塞空吐金景。

胡人惊呼上畔知，曰此异兆谁当之。天其有意福赵氏，于斯效瑞腾炎辉。

是岁更名州作沃，自谓火炎瑞可扑。不知字谶愈分明，天水灼然真吉卜。

君看石桥十尺横，上有蹋迹青骡行。当年胜概压天下，岂忍岁久蒙毡腥。

我有箪壶办浆馈，未审王师何日至。此身终作沃州民，赵氏帝王千万祀。
野望
朱继芳（宋代）

帝青八万四千里，更着修眉一两尖。
古往今来愁得尽，不教我辈送愁添。
集贤殿春燕呈诸同舍
曾巩（宋代）

御炉风细麝烟浮，法乐声和酒味柔。
冠剑九重霄汉路，莺花三月帝王州。
垂廊四合盘龙幕，当殿双高彩凤楼。
归去人人夸雨露，总含欢意跃骅骝。
夜游宫（般涉·第二）
周邦彦（宋代）

客去车尘未敛。古帘暗、雨苔千点。月皎风清在处见。奈今宵，照点弦，吹一箭。

池曲河声转。念归计，眼迷魂乱。明日前村更荒远。且开尊，任红鳞，生酒面。
游洞霄宫
潘良正（宋代）

百坛风冷露华凝，群玉峥嵘族画屏。
水赤久传丹作井，山高时借翠为庭。
鹤迎仙驭迷三岛，云入洞天朝百灵。
回首武陵归去路，碧桃零落晚峰青。
炼丹砂 赠徒单姑姑
王丹桂（金朝）

确志慕前程。宠辱犹惊。五千奥旨灼然明。所以百川俱凑海，＊则当盈。上士处无争。柔弱为凭。外虽应物内澄清。履道如斯常坦坦，步步蓬
送僧
释重顯（宋代）

松风清未休，水月淡相对。
去来非等闲，必许孤云会。
牧牛图
陈煇（清代）

日暮桃林风雨寒，数声长啸下空山。草深行径无归路，却望清溪沙上还。
野亭
晁公溯（宋代）

兴发寻春去，宁知生路赊。
檐牙啄清汉，屐齿散平沙。
风偃陵陂麦，云垂问道花。
芳菲看即过，留滞改年华。
次韵子温检覆书事
李新（宋代）

博山灰冷一星寒，散乱文书少读残。
夕饮清冰消热易，梦为胡蝶过家难。
潘郎桃树参差见，沈老腰围隐约宽。
雅量故应容嬾拙，功名同向镜中看。
李友山诸丈甚喜得朋留连日久月洲乃友山道号
戴复古（宋代）

此身到处自悠悠，一笑非为越女留。
风雨不妨鸡戒晓，江湖又女雁横秋。
途中有客居岩谷，天下何人似月洲。
颇欲相从溪上住，诸君许我卜隣否。
山居 其一
释大香（明代）

初寒渐觉透疏棂，败箨残枝满户庭。水院还他僧宝传，山农问户佛名经。

烟萋蔓草迷秋蝶，月暗荒榛聚夜萤。一种幽葩深涧底，了无人采自青青。
晚立
陈师道（宋代）

遶舍苔衣积，倚墙梨颊红。
地平宜落日，野旷自多风。
禹迹千年後，家山一顾中。
未休嗤土偶，已复逐飘蓬。
次子由韵三首 其二
刘攽（宋代）

四朝传说直臣言，万事多君与轾轩。重到彤墀挥翰处，想知云梦一时吞。
学诗吟十首
方回（元代）

杨氏昔为我，老子实似子。
墨氏昔兼爱，释迦亦如之。
孟子辟杨墨，有功此一时。
似仁与似义，暗传匪明垂。
梵语东汉译，玄门西晋师。
迄为万世害，三教乃并驰。
独一韩文公，张我正正旗。
濂洛有诸老，此盛彼遂衰。
垂杨 上巳万柳堂雨中即事用竹山词韵
陈维崧（清代）

花间微雨，响苏苏几点，乍听还小。径冷泥香，凤城佳节游踪悄。

记曾骑马横门道。有夹路、红深翠窈。甚前番、社鼓饧箫，到今来偏少。

拚把春光湿了。枉青粉墙西，酒旗斜袅。扑蝶湔裙，梦华遗事何人晓。

落红旋被东风扫。扫不去、閒愁缥缈。纵然晴也，奈浓春渐老。
敬赠萧咨议诗
虞羲（南北朝）

璇源派水，玉树分柯。投殷于宋，佐汉而酂。九畴攸叙，一画载歌。

象贤弈叶，衮服逶迤。

自兹以降，朝端国右。鸣玉在腰，纳言加首。有钟有石，无凋无朽。

令问令望，如琼如玖。

相门出相，德门有德。弱冠登朝，淑问玄塞。弱冠伊何，有典有则。

淑问伊何，自南自北。

五芝秀草，八桂嘉树。五马骋涂，八龙游雾。彼令兄弟，方之有裕。

并列大夫，登高而赋。

受言载笔，遂典群流。天禄不校，白兽未仇。申辕风雅，邹郯春秋。

彝文不斁，职此之由。

帝念师旅，诏参帷慕。对曰戎车，未之先学。归陈俎豆，拂衣行乐。

容止可观，卷舒可度。

千乘之后，好道轼闾。开府之日，有弓有舆。久勤引领，独下辟书。

鸣笳启路，托乘后车。

枚叟上书，吴王弗纳。夫君正谏，直道难合。有伐问仁，阳狂不答。

乃蒙矢刃，永离噂𠴲。

退食自公，多历年所。思归养素，豫闻斯语。终日下帷，情非待举。

如蘧如惠，此出此处。

吾人下走，国士见知。同游宛洛，并泛涟漪。轻萝易动，遂别芳枝。

蹈之不足，托此差池。
送徐二拓之平番
胡釴（清代）

健于天马瘦于鹤，淋漓翰墨时有作。徐君少日称才人，挥毫得句何清新。

狂甚不作鲁儒态，七年浪迹来西秦。近者敛才归雅正，高格雅调学王孟。

昔如春卉争妖妍，今如乔木郁苍然。又似秋空望远水，平沙断岸罗轻烟。

嗟予短浅无所似，傲弄诙嘲为长技。君也谓可与谈诗，唱和奚啻吹埙篪。

行吟坐啸与戏剧，棋局酒盏相追随。欢娱未极复惆怅，别予径行西塞上。

西塞莽荡予曾游，黄河源连青海头。此去登高俯大漠，脱帻横槊真风流。

到日傥能遣健足，急须寄示《凉州曲》。
绝句
杨杞（宋代）

三间茅屋独家村，风雨萧萧可断魂。
旧日相如犹有壁，如今无壁更无门。
玉蝴蝶 摺叠扇，同六禾赋
陈洵（清代）

乐府惯闻流怨。几时宫体，不拟齐纨。小摺泥金，怀袖又总凄然。

齐临风、艳歌抒感，如揽结、群幅留仙。宛相怜。叠纹绫被，收泪银笺。

尊前。为他重省，江南旧事，叶格流连。半额蜂黄，惹香谁见靠腮边。

记却立、断肠阑曲，嗟面隔、不当屏山。卷舒便。无凭凉热，直恁情牵。
出会昌峡
曾丰（宋代）

石峡侵寻过，江流次第平。
篙人轻去住，船势任纵横。
稳不妨危坐，忙犹得意行。
明朝从起晚，但要到州城。
题北郭巨然山水
宋祁（宋代）

钿点峰头矗太虚，远帆遥岸水平铺。
不知真到云波上，得似工毫可爱无。
暇日小园散病，将种秋菜，督勒耕牛，兼书触目
杜甫（唐代）

不爱入州府，畏人嫌我真。及乎归茅宇，旁舍未曾嗔。

老病忌拘束，应接丧精神。江村意自放，林木心所欣。

秋耕属地湿，山雨近甚匀。冬菁饭之半，牛力晚来新。

深耕种数亩，未甚后四邻。嘉蔬既不一，名数颇具陈。

荆巫非苦寒，采撷接青春。飞来两白鹤，暮啄泥中芹。

雄者左翮垂，损伤已露筋。一步再流血，尚经矰缴勤。

三步六号叫，志屈悲哀频。鸾皇不相待，侧颈诉高旻.

杖藜俯沙渚，为汝鼻酸辛。
献韶阳相国崔公
许浑（唐代）

一匮为功极九层，康庄犹自剑棱棱。舟回北渚经年泊，

门接东山尽日登。万国已闻传玉玺，百官犹望启金縢.

贤臣会致唐虞世，独倚江楼笑范增。
金陵歌
袁袠（明代）

花发台城苑殿荒，六朝遗事使人伤。
翠华想像宸游处，碧草萋萋辇路长。
句 其三
高荷（宋代）

沙软绿头相并鸭，水深红尾自跳鱼。
晚泊江皋
蔡戡（宋代）

日暮西江远，停桡傍水村。
叶舟横野渡，茅店掩柴门。
牧笛随风远，渔灯带雨昏。
一权梅照水，行客总消魂。
秋夜柬顾茂伦
顾樵（明代）

秋声无深浅，深浅在人心。但使闻者悲，不辨鸣者音。

月落林影翻，夜半惊栖禽。入秋思梦短，起坐还披襟。

遇物悲在昔，事往情更深。安知来日愁，追念不及今。

我有万种恨，并入秋风吟。哀乐境所遇，岂必雍门琴。
杂兴十首以贫坚志士节病长高人情为韵 其二
陆游（宋代）

孟子辟杨墨，吾道方粲然。韩愈排佛老，不失圣所传。

伐木当伐根，攻敌当攻坚。坐视日月食，孰探天地全。

一木信难恃，要忧大厦颠。安得孟韩辈，出为吾党先。
题韩任道寓轩
林宗放（宋代）

坤作基，天作宇，架以虹霓鳌作柱。入窗秦云连楚雨，六合为邻谁障堵。

试问绳床供仰俯，是处江山子作主。云梦胸中著千古，明月清风左右取。

客来问君此为寓，莫遣漆园漫无据。
送朱师古龙图少卿师潼川二首
杨万里（宋代）

璧水蓬山遍羽仪，颂台公府更光辉。
紫荷到眼垂持橐，黄菊关心便拂衣。
鬻子运筹年尚少，买臣衣绣日思归。
小烦论蜀须还报，却袖香烟侍太微。
过郾城读公孙大娘弟子舞剑诗有感，弟子郾城人也
袁宗道（明代）

一落书生口，魂香不计年。须眉元别驾，翻托李娘传。
月下杲饮七首
杨万里（宋代）

坐久轻云次第开，月光飞入酒林来。
今霄只有半边月，一半桂枝何处栽。
题九鲤湖九首 其八 棋枰
佘翔（明代）

仙子乘龙去不还，棋枰犹自阁人间。不知千载烂柯后，又著蓬莱第几山。
柳如是
周锡渭（清代）

君不见韦节度，枇杷花底招红裙。又不见韩蕲王，青楼女作娘子军。

胡为乎黄门高义竟持正，闭关谢却河东君。求凰不异瞻乌苦，莺俦燕侣谁为群。

四海茫茫竟何托，火中莲叶霜中筠。茹蘖空自苦，食蓼空自辛。

蹇修乃凭狎客致，且亲风雅辞嚣尘。已焉哉！鲧不累子，朱不累父。

由来白璧惟自完，遇人不淑乌能污。绿珠碎身金谷楼，娄妃毕命黄家渡。

嶙峋大节炳汗青，呜咽幽怀更谁诉。绛云楼高高插天，即屠即佛三生缘。

早知节义君难荷，但取文章亦可怜。
至荆公墓
周文璞（宋代）

一丈荒坟上，悠悠落日斜。
子孙来祭后，守墓扫松花。
亭前柳
朱雍（宋代）

拜月南楼上，面婵娟、恰对新妆。谁凭阑干处，笛声长。追往事，遍凄凉。

看素质、临风消瘦尽，粉痕轻、依旧真香。潇洒春尘境，过横塘。度清影，在回廊。
扊扅歌 其二
黎景义（明代）

百里奚，五羊皮。几十年，别而西。南蹊瓦，母已埋。赁浣衣，妇无归。

死可念，生可谐，扊扅烹鸡人在兹。
福山观社
顾鼎臣（明代）

游人如蚁事如麻，街巷喧阗好物华。本藉神功能御捍，岂缘财力竞豪奢。

威容赫奕开生面，供奉分明学内家。灯火满城歌吹沸，夜深林有未栖鸦。
满庭芳 寄友人 永乐大典一万四千三百八十一
吴激（宋代）

柳引青烟，花倾红雨，老来怕见清明。欲行还住，天气弄阴晴。是处吹箫巷陌，衫襟渍、春酒如饧。溪桥畔，涓涓流水，鸡犬静柴荆。高城。天共远，山遮望断，草唤愁生。等五湖烟景，今有谁争。凄断湘灵鼓瑟，写不尽、楚客多情。空惆怅，春闺梦短，斜月晓闻莺。
谢秦校书与无可上人见访
姚合（唐代）

道同无宿约，三伏自从容。窗豁山侵座，扇摇风下松。

客吟多绕竹，僧饭只凭钟。向晚分归路，莓苔行迹重。
梅花七律 其三
张道洽（宋代）

洒落胸襟不受尘，水沈为骨玉为神。直疑天上浑无雪，不许人閒别有春。

驱遣山蜂离境界，招呼野鹤作比邻。分明清入仙臞格，人似孤山始得真。
入峡
苏轼（宋代）

自昔怀幽赏，今兹得纵探。
长江连楚蜀，万派泻东南。
合水来如电，黔波绿似蓝。
余流细不数，远势竞相参。
入峡初无路，连山忽似龛。
萦纡收浩渺，蹙缩作渊潭。
风过如呼吸，云生似吐含。
坠崖鸣窣窣，垂蔓绿毵毵。
冷翠多崖竹，孤生有石楠。
飞泉飘乱雪，怪石走惊骖。
绝涧知深浅，樵童忽两三。
人烟偶逢郭，沙岸可乘篮。
野戍荒州县，邦君古子男。
放衙鸣晚鼓，留客荐霜柑。
闻道黄精草，丛生绿玉篸。
尽应充食饮，不见有彭聃。
气候冬犹暖，星河夜半涵。
遗民悲昶衍，旧俗接鱼蚕。
板屋漫无瓦，岩居窄似庵。
伐薪常冒崄，得米不盈甔。
叹息生何陋，劬劳不自惭。
叶舟轻远溯，大浪固尝谙。
矍铄空相视，呕哑莫与谈。
蛮荒安可驻，幽邃信难妉。
独爱孤栖鹘，高超百尺岚。
横飞应自得，远飏似无贪。
振翮游霄汉，无心顾雀鹌。
尘劳世方病，局促我何堪。
尽解林泉好，多为富贵酣。
试看飞鸟乐，高遁此心甘。
凤楼春 长安寄怀刘山蔚，用见赠原韵
宋荦（清代）

记得早莺啼。红杏初飞。宋城西。旗亭别路草萋萋。

回首处，暮烟旗。独有河梁投赠句，任远道相随。

酌酴醾。醉后何为。行歌燕市，故人天末，几番恼杀分离。

吹面曲尘，素衣今已化缁衣。中宵无寐，千种思惟。
沙远晴波浅漾金鱼苗初上小如针将船载酒江头饮水柳千株满岸阴 其八
丁复（元代）

熟麦收空云旆旆，新秧莳遍雨沉沉。谁嫌卑贱閒无事，老愿太平浑有心。
题甬东布衣碎锦画谱四首 其三
华蘅芳（清代）

颊上添毫惯写真，全从阿堵写精神。愿将百幅藤溪纸，留得昙花一现身。
偈颂七十六首 其三十六
释子益（宋代）

般若锋，金刚焰。觌面当机，突出难辨。春风一阵来，落花飞片片。
摘得新
易顺鼎（清代）

两鬓花。烘成一脸霞。花将人面比，不争差。那年那度东风里，那人家。
翔隼歌送王端公
皎然（唐代）

古人赏神骏，何如秋隼击。独立高标望霜翮，

应看天宇如咫尺。低回拂地凌风翔，鹏雏敢下雁断行。

晴空四顾忽不见，有时独出青霞傍。穷阴万里落寒日，

气杀草枯增奋逸。云塞斜飞搅叶迷，雪天直上穿花疾。

见君高情有所属，赠别因歌翔隼曲。离亭惨惨客散时，

歌尽路长意不足。
苏堪生日六十寿言十首 其二
陈曾寿（清代）

丈夫声名动万年，少陵壮语岂徒然。待批摺尾濡天笔，试整家居与朕看。
嗣秀王生日楚辞
释宝昙（宋代）

摄提之岁兮厥月惟寅，蓂谁商略兮六荚发春。
揆王初度兮箕横翼陈，纷吾先驱兮康护帝茵，
谓太平本无象兮，何为而生凤麟。
艺兰之九畹兮蕙茝同芬，河润九里兮其源骏奔。
春风兮桃李，芳菲菲兮袭人。
绶累累兮万石，孰前修兮后尘。
阆风兮县圃，归来兮隐沦。
芰车兮荷屋，倚桂枝兮轮囷。
闻韶兮屡舞，凤将九子兮其来下。
玉节兮旌幢，世世兮茆土。
职道德兮维垣，友夔龙兮方虎。
鼂骋兮扶桑，夕望舒兮延伫。
援北斗兮为觞，饮南山兮坠露。
制芙蓉兮裳衣，佩水苍兮陆离。
采芳馨兮杜若，遗云仍兮以时。
问乔松兮安在，将并驾兮焉之。
植大椿兮八千为岁，方蘖芽兮吾其庶几。
赠焦山人
施何牧（清代）

泠泠秋阁大江临，中有幽人襺玉琴。一自《霓裳》檀板歇，几回铁瓮戟枝沈。

孤钟断续迷寒雨，冷焰高低起暮阴。此日孝然如可作，白头肯负紫芝心。
次韵少游学士送龚深之往金陵见王荆公 其一
释道潜（宋代）

春风随意可嬉娱，水有舟航陆有车。应笑杨雄未忘我，闭门犹著解嘲书。
周祀五帝歌 黑帝云门舞
庾信（南北朝）

北辰为政玄坛。
北陆之祀员官。
宿设玄璜浴兰。
坎德阴风御寒。
次律将回穷纪。
微阳欲动细泉。
管犹调于阴竹。
声未入于春弦。
待归余于送历。
方履庆于斯年。
西窗
释绍昙（宋代）

格样亲传鼻祖家，短檐时见夕阳斜。
看渠巨辟通方眼，牛过依然露尾巴。
东归喜而有作
蔡戡（宋代）

投老何堪再落南，病躯宁敢望生还。
空惭马援标铜柱，自分班超老玉关。
万里梅花愁思外，五湖烟水梦魂间。
诏恩幸喜归田里，旋筑新堂榜爱閒。
送马行之都官
梅尧臣（宋代）

昭亭山下送君时，不畏西行剑栈危。
笮马跨来身更健，吴船乘栈计非迟。
钱塘湖上寻云屋，巾子峰前种槿篱。
此趣已高天下士，不须功业似鸱夷。
灞上
纥干著（唐代）

鸣鞭晚日禁城东，渭水晴烟灞岸风。

都傍柳阴回首望，春天楼阁五云中。
六代祖师赞
释心月（宋代）

竺乾正眼，震旦心宗。
一点水墨，两处成龙。
至今匝地生清风。
田家作
贯休（唐代）

田家老翁无可作，昼甑蒸梨香漠漠。只向阶前曝背眠，

赤桑大叶时时落。古df侵门桃竹密，仓囤峨峨欲遮日。

自云孙子解耕耘，四五年来腹多实。我闻此语心自悲，

世上悠悠岂得知，稼而不穑徒尔为。
寄新喻丞章季亨
赵蕃（宋代）

忆昨寄声因鲍子，阙然已复四终星。
向来相期台阁者，薄宦乃终松竹厅。
颇愿近诗见新述，旧好尚意能忘形。
临风三叹不知罢，梅花落尽兰未馨。
游灵峰院龙龛山
蔡襄（宋代）

天柱支南极，蓬山压巨鳌。
云崩石道险，潮落海门高。
客馆闻鼍鼓，秋风忆蟹螯。
凭栏望乡树，千里楚江臯。
升堂颂古五十二首 其十
释怀深（宋代）

昔时说有千般，今日看无一种。等闲拈转虚空，始得平生受用。
送徐守寺正二首
刘克庄（宋代）

闻道君侯欲解麾，士农攀卧共依依。
野人恨作滕民晚，州牧能如结辈稀。
虽有荔枝懒包贡，亦无薏苡可囊归。
诸公万一询衰朽，为说羊裘坐钓矶。
和君时弟生辰时八月十四日也
彭汝砺（宋代）

月行正几望，露润欲为霜。箕斗能符契，桑蓬可感伤。

少时材独出，老去德方将。看取华亭鹤，何嫌发鬓苍。
赏花之会春岩观察以巡芳未与，雨峰都督设饮重招，观察命代吟志谢
黄本骥（清代）

六月颂为宪，采芑歌其犹。贤哉石元老，既武文亦修。

脍鲤宴逐友，玱鸾靖邦仇。须知饮御时，已具师千谋。

非以织文旆，耀彼张仲眸。非以葱珩芾，威彼蛮荆酋。

受祉本严翼，显允征鞗钩。我尝读二诗，得柄知其由。

将军镇边檄，吉甫方叔俦。偶然值春暮，燕喜飞觥筹。

况有姚魏品，堪卜命服修。央央旂旐色，艳与花同幽。

催以渊阗鼓，有以霆雷讴。幕用乌章绘，矢从鱼服抽。

藉此表闲佶，要非耽嬉游。试观五星阵，计日勤春搜。

既安表轩轾，克壮陈貔貅。安得十斛酒，载以百两辀。

犒饮遍裨卒，肤公奏皇州。我行愧永久，竟月寻蛮陬。

负此艳阳节，未酌花前瓯。归来谒帅府，春尽香仍留。

解颐索匡鼎，大白为重浮。示我诗一卷，云锦何叠稠。

要我歌一曲，请歌小雅周。鴥彼戾天隼，云路方悠悠。
旅舍偶题
陆游（宋代）

野店山桥策蹇驴，浩然聊喜遂吾初。
童颜几岁已辞镜，胎发今朝还入梳。
小瓮漫营秋社酒，断编闲理小年书。
白云可笑犹多事，常向人间耐卷舒。
武丘寺路（去年重开寺路桃李莲荷约种数千株）
白居易（唐代）

自开山寺路，水陆往来频。银勒牵骄马，花船载丽人。

芰荷生欲遍，桃李种仍新。好住湖堤上，长留一道春。
西梁大风
王济元（明代）

晓发秦淮棹，西风此再游。春惊沙岸柳，梦落野田鸥。

采石风翻雨，梁山浪没舟。江神莫相戏，久矣任沈浮。
琅邪三十二咏 其七 薛老桥
韦骧（宋代）

流泉渟处阔，跨石石桥横。题柱无踪迹，茫然薛老名。
陆龟蒙茶灶笔床图
郑思肖（宋代）

笠泽往来无定期，煮茶垂钓醉吟诗。一船清致终难画，不是散人应不知。
百丈谿新理茅茨读书
阎防（唐代）

浪迹弃人世，还山自幽独。始傍巢由踪，吾其获心曲。

荒庭何所有，老树半空腹。秋蜩鸣北林，暮鸟穿我屋。

栖迟乐遵渚，恬旷寡所欲。开卦推盈虚，散帙攻节目。

养闲度人事，达命知止足。不学东周儒，俟时劳伐辐。
送道者史宝通作丐
王之道（宋代）

昔日山前寺，兵余扫地空。
汝今能协力，真是宝林通。
朝中措
陆游（宋代）

长安拜免几公卿。渔父横眠醉未醒。烟艇小，钓车腥。遥指梅山一点青。
谢钱穆父惠高丽扇
张耒（宋代）

三韩使者文章公，东夷守臣亲扫宫。清严不受橐中献，万里归来两松扇。

六月长安汗如洗，岂意落我怀袖里。中州剪就霜雪纨，千年淳风古箕子。
送王提举赴淮东七首 其六
吕本中（宋代）

海陵我旧游，岁月亦已久。不知兵火后，尚有昔人否。
桂华明
关注（宋代）

缥缈神京开洞府。遇广寒宫女。问我双鬟梁溪舞。还记得、当时否。碧玉词章教仙侣。为按歌宫羽。皓月满窗人何处。声永断、瑶台路。
啸台
宋庠（宋代）

孤壁横天畿，归然袤寻丈。
恭承晋高士，尝此摅遐想。
临风挹胜轨，意若无今曩。
当涂昔战龙，典午方搆象。
忠贤履危运，鳞羽婴密网。
烈烈炽邦刑，耽耽翦人望。
嵇吕膏碪斧，涛舒受羁鞅。
先生机且神，妙用包群枉。
兀尔谢将迎，聩然寄昏放。
礼法虽我雠，智恬非外奖。
恻怆广武游，留连步兵酿。
朅来桑梓国，凭高念长往。
舒啸万籁先，浮精九皇上。
归禽宛颈还，秣驷临刍仰。
当日天地心，寥寥共悲壮。
咄嗟涉千祀，隐轸存遗壤。
临岸知是非，俎豆犹彷像。
我来一倾耳，城隅断馀响。
枭鹗愁空林，狐狸语平莽。
高韵邈已徂，清铭复谁赏。
尝闻史氏传，涂穷辄怊怅。
正人与直辔，何代非流荡。
淳风日已微，投辞谢精爽。
赋得春风芳草篇送比部梁卓卿转饷边镇便道归粤东
邓云霄（明代）

凤野三阳转，燕山二月时。韶光明似锦，新草细于丝。

羃䍥王孙萦别绪，微茫游子动乡思。乡思别绪何超忽，使星驿骑明朝发。

屈指长亭复短亭，马蹄到处自青青。輶轩直入将军幕，谈笑能空老上庭。

边庭不似长安陌，草芽欲茁寒难坼。望塞云深稍变黄，近关沙远翻为白。

去岁严冬草尽枯，三军庚癸夜传呼。转饷有人将雨露，枕戈谁复怨靡芜。

清明渐近新烟起，士饱马腾共欣喜。辕门吹角宴嘉宾，草色侵阶簇绣茵。

已向北门承驻节，还随南国送归人。归人归兴更萧萧，庾岭山高粤水遥。

行盖浮青牵弱带，征袍摇绿上轻绡。弃繻休问当关吏，题柱重过旧日桥。

关前桥畔山斋路，莺啼燕乳知春暮。曲水流杯似有情，落花点草应无数。

社老争分陆买金，里儿近识张骞辂。山中桂树漫留连，回首长安在日边。

都门草绿遥迎客，仙署兰香已隔年。独有羁人归未得，春风送别片心悬。
过闾居河四首 其四
耶律楚材（元代）

自愧声名无可称，贤愚混世炭和冰。窃盐仓鼠初成蝠，喷浪溟鲲未化鹏。

卖剑学耕食粗遣，买山归老价难凭。秋江月满西风软，何日扁舟独自乘。
同彭漫者寄铅山诸友韵送彭归武夷
陈文蔚（宋代）

兀坐谁与邻，院古槐阴静。
美人东南来，共此炎夏永。
危衷慰孤清，羁迹不待屏。
十载怀愿见，一日良独幸。
开樽共有酌，当月免对影。
所讲根理致，坦然见心境。
诠评浸及诗，语我挈裘领。
云何方浩浩，遽尔中耿耿。
归理武夷棹，梦寐江南景。
吾曹贵晚节，莫辞霜露冷。
世一如予何，遗编且重整。
遣兴
李敬方（唐代）

果窥丹灶鹤，莫羡白头翁。日月仙壶外，筋骸药臼中。

云归无定所，鸟迹不留空。何必劳方寸，岖崎问远公。
过上饶有感
吴芾（宋代）

少日随亲官此州，如今老矣复来游。
此身纵健那能久，何苦奔驰不自休。
宁国道中
沈与求（宋代）

山石荦确行路难，山风萧萧吹早寒。十步九歇仆马瘁，兔蹊鸟道穷跻攀。

崖谷空笼瀑泉走，碎玉零乱飞前滩。石堤捍水几百级，落处疑有蛟龙盘。

两山之间开畎亩，石罅著锄那得宽。

前村后村烟火冷，土墙茅盖常掩关。我行不知记近远，官游岁晚良自叹。

岂如家家一饱外，鸡豚社酒相追欢。那知亦有简书畏，里胥剥啄惊衰颜。
吴兴秋晚郡斋长句
胡宿（宋代）

霁色初休雨，寒媒稍欲霜。崦嵫惊日晏，嵔𡾊喜年康。

菰米迎冬熟，萍醅破社尝。霅声寄槛冷，卞色入楼苍。

弱援垂榴脸，幽丛亚菊芳。牛羊驯沃野，雁鹜悦沧浪。

水市能为楫，田家乞有浆。溪音挐竞去，村语醉相将。

自昔分天堑，兹州介水坊。贡丝标禹土，错绣接吴疆。

佳丽南朝后，鲜明茂苑旁。风华在安石，文物有东阳。

柳客诗名馥，颜公笔势翔。山川为吐气，日月欲争光。

异代虚坟柏，逢辰滥郡章。壤歌知自化，符守信非良。

勇爵思长剑，高谟乏智囊。葵心拱宸极，藿食念岩廊。

西戍方疲陕，中原久患羌。边人思李牧，天子问中郎。

臣仆今三世，腥膻彼一荒。山西雄占陇，河曲斗分潢。

汉始城张掖，秦初地朔方。限戎深得策，遮虏大为防。

小雅亡于晋，中兴属在唐。太宗神且武，贞观粹而王。

都雍三才直，安西万里长。声明冒葱雪，亭堠彻甘凉。

圣术初无敌，孙谋本克臧。末涂亏继守，骏命亦颓丧。

上帝歆炎宋，真人奋大梁。凿乾分上下，操斗运中央。

杀气西刑马，妖氛北陨狼。三关收朔漠，两镇复河隍。

龙虎其文炳，雷霆我武扬。商球传圣弟，夏鼎授储皇。

托付神规远，弥纶治具详。四维严幅正，八柄谨低昂。

地广檗芽出，海深神怪彰。遗雏偷啸聚，杂种学跳梁。

王者轻分土，仁人重纳隍。犹如弃鳞介，不使易衣裳。

祸乱收凶器，升平隐上庠。蹛林通好固，狡穴送诚忙。

圭瑞修欢聘，金行戢怒芒。生民去汤火，塞土遍耕桑。

月窟颁正朔，云封刻美祥。大璜贻燕翼，下武寖明昌。

区外蒙冠带，天中布典常。三雍宣雅颂，九译走梯航。

仙致昭华玉，神来弱水香。路车均奕奕，朱芾赐煌煌。

南面存亡国，西平拂肯堂。虎臣无备禦，狼子有包藏。

窃欲屯蜂蚁，私相署犬羊。痴言天可上，愚谓日无亡。

传箭招庐帐，推锋逆颉行。三河烦调度，六郡苦痍伤。

旅力虽疲曳，游魂尚颉颃。寝谋思汲黯，禽敌想陈汤。

多士皆方领，孤生特面墙。莂官尸礼闼，椠职玷文房。

无策均宵旰，何阶致富强。分从高阁束，敢避要途当。

铃下居无事，樊中脱未遑。鲈鱼知味美，鸥鸟信机忘。

濩落才何取，支离臂自攘。虽贪纡紫乐，岂免顿缨狂。

感慨乘轩鹤，吁嗟拒辙螳。山河赏吴起，社稷叹童汪。

华夏崇基本，朝廷总政纲。弓偏宜举抑，琴缓在更张。

阳德销群慝，天元秉至刚。偃兵诚未易，用武复何妨。

雪近思王国，云閒忆帝乡。何时闻露布，称荐万年觞。
再用前韵送胡紫山
王缜（明代）

法省官情最好文，四时风月许平分。闲依玉树浑忘寐，每近芳兰饱得薰。

旌节摇秋悬白日，佩声迎晓傍红云。定知入贺天颜喜，留佐升平夙夜勤。
渡江望金陵宫阙四首 其二
胡应麟（明代）

上国堪萍梗，长江动旅愁。天浮扬子树，日照广陵舟。

驾浪鼋鼍语，飞空蜃鳄游。五云看咫尺，台殿拥神州。
解连环（留别姜石帚）
吴文英（宋代）

思和云结。断江楼望睫，雁飞无极。正岸柳、衰不堪攀，忍持赠故人，送秋行色。岁晚来时，暗香乱、石桥南北。又长亭暮雪，点点泪痕，总成相忆。
杯前寸阴似掷。几酬花唱月，连夜浮白。省听风、听雨笙箫，向别枕倦醒，絮飏空碧。片叶愁红，趁一舸、西风潮汐。叹沧波、路长梦短，甚时到得。
尧卿兄改官升孤作诗纪贺三首 其三
葛胜仲（宋代）

引对天墀获望云，固知儒学不孤身。均输它局交论荐，元会登孤正履新。

夕秀共誇披未振，夜光那复困无因。持荷入侍从兹始，龟紫应卑五两纶。
磁州
许兆棠（清代）

水田漠漠稻粱秋，夹岸双渠向北流。平屋寒烟收不起，绿杨阴里过磁州。
游终南山杂咏 渼陂
李騊（宋代）

望极空蒙清满怀，更寻遗迹步高台。日斜林杪增光去，风静山尖倒影来。

万顷澄澜春涨碧，一川秀色暝阴开。坐中自有江湖兴，未放陂南画舸回。
山水友馀辞 铜觜
王质（宋代）

不银眉，不金翅，寻驮梁，搬草子。啄花蜡觜狞，啄粟铜觜狞。

铜觜，铜觜，春环春嘤好兄弟，春喁自飞莫同队。
五言
朱敦儒（宋代）

天寒犹著絮，雨湿欲蒸书。吴地人情薄，西人客计疏。

无书堪著眼，有法可安心。
真黄
贾似道（宋代）

天生金色遍身黄，肉腿如同金箔装。
更生一付乌牙齿，敌尽诸虫不可当。
写古五首 其三
张侃（宋代）

束带立朝廷，平日有定力。挺挺道乡公，面上无佞色。

谏书与天通，那暇顾荆棘。墓祭记学宫，贤哉太守职。
四贤堂
汤起岩（宋代）

猗与四公，棠棣之华。
秀韡一时，茂兴两家。
宋公联翩，鄂不相鲜。
万里风云，上负青天。
连公戾契，渊冰澂结。
进而蹩躃，砥砺其节。
其光晔晔。追惟平生，
法兴是仪。邑人之思，
右史之词。雨箔风楹，
岁环几经，筑此特堂。
吾今令君，令君勤民。
民燕其德，振滞补弊，
此焉居一。于时四公，
序集其觞。生气津津，
冠佩有光。古之为政，
崇德尚贤。居今笃古，
令君有焉。君系陇西，
绍祖维名。起岩作诗，
辑和厥声。敢告典者，
毋替其承。
刘后溪和雁湖即事诗十绝见示次韵
洪咨夔（宋代）

雪花白尽沔山头，咽咽冰澌沔水流。
不见将军阚如虎，行人犹指定功楼。
春暮
杨端本（清代）

惜春春暮燕飞斜，日坐园林玩物华。井上旧垂金线柳，阶前新植玉兰花。

逐贫不作扬雄赋，解渴时烹陆羽茶。何用买山逃世外，万竿修竹自烟霞。
送陈本虞游燕访其弟本容
佘翔（明代）

仗剑辞吾党，翩翩向帝州。谢家春草梦，易水蓟门秋。

侠气倾三辅，诗名动五侯。黄金燕市里，早晚索骅骝。
和朱元晦九曲櫂歌
欧阳光祖（宋代）

玉女峰临二曲流，刳心学道几春秋。
东风不信心如铁，却放石楠花满头。
秋夜写怀呈常所往来诸公兼寄吴兴江仲嘉八首 其八
程俱（宋代）

清霜扫蕃庑，岂为一草木。方春万物遂，苑籞及冰谷。

乾坤本平施，憎爱岂有属。不应怀偏悭，独遇吾党酷。

奇穷坐迂疏，此事计已熟。如何半世间，生理常刺促。
妆楼怨
王炎（宋代）

长安甲第凝丹碧，门外如云珠履客。
主人对客懒将迎，别有洞天双国色。
帘帏不动春风香，乃翁但醉流霞觞。
绿丝垂地细君惜，从今可老温柔乡。
欢乐短，忧恨长，
凤飞何在遗其凰。不言不笑念恩怨，
明月无情窥象床。春暖花枝啼晓露，
此身今是花无主。可怜高冢卧麒麟，
不许画楼栖燕子。
第二泉
安全（清代）

湖边九龙蟠，灵液泻龙腹。石罅是谁浚，一泓千载蓄。

秋晚滴螭吻，清响拟琴筑。春晓泛岩花，碧空云影蹙。

陆子一品题，俗人散污渎。瓶罂终古汲，源深水常绿。

或称气若兰，惑羡滑如玉。堪笑饷中书，绝不厌更仆。

幽人隐山中，清宵带月掬。拾叶煮松间，一啜赤牙馥。

寄语试泉人，尤宜致一斛。
寄元叔
李正民（宋代）

涉世崎岖三十年，栖迟琳馆祝尧天。桔槔不用身谋拙，梨枣先栽气守全。

何幸童乌新忝命，应容老鹤渐归田。囊金未足营三径，搔首东风一慨然。
山寺小憩
张镃（宋代）

趋寺松杉夹径栽，解鞍流憩得莓苔。
尘昏金篆牌犹挂，灯暗纱笼殿不开。
老鹤就凉临古井，幽禽寻食下生台。
诗成漫记檐间柱，去矣何时复此来。
彦时过永和见和拙句辄复次韵以发一笑
朱松（宋代）

老谂不下床，胸次纷黑白。弥明亦强项，得句鼾负壁。

相逢复何事，一笑万虑寂。新诗追旧韵，俯仰见笔力。

何时折铛傍，鼎坐无主客。区区竟何补，斗粟真自役。
喜伯温景濂辈至新京
陶安（明代）

束帛徵贤出涧阿，来从明主定山河。摅才要济邦家用，为治当调鼎鼐和。

定见百年兴礼乐，先从四海戢干戈。当朝辅佐侔伊吕，汗简芳名耿不磨。
蝴蝶飞
李贺（唐代）

杨花扑帐春云热，龟甲屏风醉眼缬。
东家胡蝶西家飞，白骑少年今日归。
仙观搆云际，危级百层上。其后列重峦，排空伫高朗
李宪噩（清代）

崎岖造绝顶，险尽得平壤。是时山雨过，峰壑竞秋爽。

览眺无不及，稍稍襟怀敞。临风忽慨然，吾友竟长往。
寄太白古林首座
释云岫（宋代）

道个青山常举足，先师死后过长庚。
善财不是门门现，只要南方佛法行。
初春游环谷
朱完（明代）

岭南地暖三阳早，春入郊原美芳草。携筇步出郭北门，和风丽日春光好。

无客同游唯两儿，大儿矫健能追随。小儿九龄好游嬉，飞扬跋扈挈人衣。

旧卜山庄在环谷，峻岭层峦多古木。巉岩怪石出清泉，错落名花间修竹。

我来汲水试新茶，团团碧露覆黄芽。甘冽令人清神骨，中泠石井徒尔誇。

啜罢低回陇亩侧，指点艰难是稼穑。荒冢松柏易摧残，往事兴亡同叹息。

缓步长歌意悠然，家僮随后汲山泉。小者负具力难前，且行且止故迁延。

牛羊各散群动息，归望城头日已夕。候门稚子欢相迎，娟娟新月林间出。